CINEAMA je celoštátna postupová súťaž a prehliadka amatérskej filmovej tvorby, ktorá sa koná od roku 1995 a nadviazala na súťaže a prehliadky, ktoré sa pod rôznymi názvami konali od roku 1960 (Celoslovenská prehliadka amatérskych filmov, Celoslovenská súťaž amatérskeho filmu, Celoslovenská súťažná prehliadka amatérskych filmov a videoprogramov a Celoštátna tvorivá súťaž a prehliadka amatérskej filmovej tvorby a videotvorby). Súťaž sa koná každý rok a nie je tematicky zameraná. Je určená deťom, mládeži a dospelým, ktorí súťažia v troch vekových skupinách a vo viacerých žánrových kategóriách: dokument, reportáž, hraný film, animovaný film, experiment, videoklip, minútový film.
28. ročník regionálnej prehliadky filmov CINEAMA 2020 sa konal 27. 2. 2020 v Divadle Jonáša Záborského v Prešove. Tento rok sa do súťaže zapojili žiaci IV. A Richard Duľa a Bibiána Mikluščáková s krátkym dokumentárnym filmom Kláštorisko a s reportážou s režisérom a scenáristom Antonom Majerčíkom. V kategórii reportáž a dokument získala dokumentárna snímka Kláštorisko 2. miesto a reportáž s Antonom Majerčíkom čestné uznanie a súťažná práca Kláštorisko zároveň postupuje na krajské kolo 24.- 25. 4. 2020 vo Svidníku.